En bil brændte ud og tre andre biler blev søndag aften brandskadet på en p-plads på Langkærvej i Tilst. Politiet modtog en anmeldelse om branden kl. 20.31, hvorefter brandvæsen og politi rykkede ud til stedet.

Efter branden var slukket, konstaterede politiet, at ilden var startet i den ene bil og havde bredt sig til de tre andre. Ingen personer kom til skade ved branden, som Østjyllands Politi efterforsker som påsat.

Læs også Alvorlig arbejdsulykke: 58-årig mand har fået betonelement over sig

Kl. 23.55 fik politiet endnu en anmeldelse om en brand i en bil. Det var på Rydevænget i Aarhus V, hvor en person havde set en person på scooter kaste en brændende ting ind i en parkeret bil. Bilen nåede at brænde helt ud, inden ilden blev slukket, oplyser politiet.

Heller ikke ved denne brand var der nogen personer i bilen, og ingen kom til skade.

Har du oplysninger om en af bilbrandene, kan du henvende dig til Østjyllands Politi på tlf. 114.

jr